b"\n_START_ARTICLE_\nCan Cuc (Angl\xc3\xa8s)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una casa d'estructura rectangular, de tres plantes i coberta de doble vessant a laterals situada a la sortida d'Angl\xc3\xa8s en direcci\xc3\xb3 Olot. La masia de Can Cuc \xc3\xa9s excepcional tant en la part exterior com en la interior, ja que, a part de conservar l'estructura original de l'edifici, cont\xc3\xa9 un nombre extraordinari de relleus, escuts, inscripcions, decoraci\xc3\xb3 figurada, humana i animal, i marcs d'obertura de pedra treballada._NEWLINE_Pel que fa als exteriors, totes les obertures s\xc3\xb3n emmarcades de pedra sorrenca i, les del primer pis, decorades profusament._NEWLINE_La fa\xc3\xa7ana prinicipal consta, a la planta baixa, d'un gran portal adovellat en forma d'arc de mig punt, de dues finestres petites i d'un banc corregut a banda i banda de l'acc\xc3\xa9s principal. A la dovella clau de la portada principal hi ha un relleu emmarcat amb les abreviatures de JES\xc3\x9aS i MARIA. El primer pis t\xc3\xa9 dues finestres g\xc3\xb2tiques a banda i banda de la finestra central, d'estructura renaixentista. Les finestres g\xc3\xb2tiques tenen arcades conopials, llindes formades per dos blocs i muntants i ampits motllurats. La finestra principal i central, formada per una gran llinda monol\xc3\xadtica, est\xc3\xa0 ricament decorada. Hi ha tres nivells de motllures, un escut nobiliari amb tres cucs sostingut per dos personatges infantils nus, dos homes de mig cos amb escuts a banda i banda de l'ampit motllurat, brancals amb columnes simulades i traceries i lligadures decoratives, capitells a nivell de les impostes amb forma de caps humans (mascul\xc3\xad, femen\xc3\xad i infantils als diferents nivells de motllura) i caps fent sonar corns o trompetes als extrems superiors. El segon pis t\xc3\xa9 tres finestres petites de pedra, la central de les quals \xc3\xa9s m\xc3\xa9s gran. La majoria de les finestres tenen els suports en forma de tres blocs que deixen entreveure una petita espitllera._NEWLINE_Altres finestres dignes de menci\xc3\xb3 s\xc3\xb3n les del pati interior empedrat, sobretot una finestra cantonera renaixentista (actualment mig tapada) datada de 1594 amb l'ampit motllurat i decoraci\xc3\xb3 de conxes a les impostes. Pel que fa al lateral occidental, cal destacar la torreta adossada amb funcions de desaig\xc3\xbcat i labavo i el pont connector amb l'antic mol\xc3\xad de Can Cuc. Aquest \xc3\xbaltim, antigament, comunicava el mas i el mol\xc3\xad salvant el cam\xc3\xad que portava a la Cellera. Actualment el mol\xc3\xad \xc3\xa9s d'una propietat diferent i l'acc\xc3\xa9s queda tallat en arribar a l'antic mol\xc3\xad._NEWLINE_Dels interiors cal destacar sobretot els emmarcaments de les portes d'acc\xc3\xa9s als dos dormitoris originals, dins la gran sala principal del primer pis. Aquests accessos, fets de grans blocs de pedra, tenen els ampits, els muntants i les llindes treballats ricament amb forma d'estructures arquitect\xc3\xb2niques simulades, columnes, casetons, motllures interiors, frisos i figuraci\xc3\xb3 humana en forma de caps masculins, femenins i infantils. Aquesta decoraci\xc3\xb3 \xc3\xa9s molt similar a la de la gran finestra del primer pis de la fa\xc3\xa7ana principal, sobretot pel que fa als caps humans i els caps que toquen els corns._NEWLINE_A l'interior d'un dels dormitoris existeixen un seguit de m\xc3\xa8nsules monol\xc3\xadtiques que suporten l'embigat de fusta amb un programa iconogr\xc3\xa0fic tant curi\xc3\xb3s com excepcional. Hi ha una alternan\xc3\xa7a de caps humans i animals i centralitzant l'atenci\xc3\xb3 sim\xc3\xa8tricament, dos personatges d'esquena mostrant i obrint el seu cul. Aparentment, t\xc3\xa9 un sentit de comicitat i divertiment, encara que de dif\xc3\xadcil interpretaci\xc3\xb3 amb precisi\xc3\xb3 per manca de referents i contextos immediats._NEWLINE_A m\xc3\xa9s, en altres zones de la casa hi ha altres inscripcions i relleus, com a la part posterior, on hi ha unes obertures en forma d'arc de mig punt amb caps emmarcats en quadrats i, en una d'elles, una gallina i un c\xc3\xa0nid als brancals, prop d'on hi ha una mena de petit munta-c\xc3\xa0rregues que connecta el primer pis amb la planta baixa._NEWLINE_Les finestres solen tenir banquetes o seients de pedra a la seva part interior, sobretot a les grans finestres de la fa\xc3\xa7ana del primer pis.\n_START_SECTION_\nHist\xc3\xb2ria\n_START_PARAGRAPH_\nEl mas de Can Cuc \xc3\xa9s la resta material d'una nissaga de clergues, notaris, pagesos i nobles. L'any 1300 exist\xc3\xad un Arnau Cuch, que fou notari del castell d'Angl\xc3\xa8s. El mas Cuc  tamb\xc3\xa9 apareix esmentat en el fogatge de 1497._NEWLINE_A l'interior, dins el primer pis, hi ha una llinda, decorada amb conxes a les impostes, datada de 1587._NEWLINE_Al segon pis, la part m\xc3\xa9s degradada, hi ha, a l'arrebossat de la part interior del costat de la fa\xc3\xa7ana, una inscripci\xc3\xb3 gravada a l'arrebossat de cal\xc3\xa7 interior que, envoltant l'anagrama de Jes\xc3\xbas i una creu, diu 1595. La finestra cantonera del pati est\xc3\xa0 datada de 1594._NEWLINE_Durant el segle XVI estigu\xc3\xa9 directament relacionada amb un capit\xc3\xa0 del Tribunal del Sant Ofici o Inquisici\xc3\xb3, Francesc Cuc -mort el 1644-, personatge influent que fou sepultat a l'esgl\xc3\xa9sia d'Angl\xc3\xa8s. Precisament, a la finestra principal, en un alt relleu figurat a tocar de la part dreta de l'ampit, hi ha un escut amb el nom de FRANCE(s)C CUC._NEWLINE_El mas, almenys des del segle XVII, tenia el privilegi d'explotaci\xc3\xb3 d'una barca que creuava el riu Ter._NEWLINE_Quan es perd\xc3\xa9 el cognom Cuc fou dels Ribot (segles XVII-XIX) i aquests \xc3\xb1a vengueren, el 1883, als Bur\xc3\xa9s, que van comprar tamb\xc3\xa9 totes les terres de l'antic mas per aix\xc3\xad disposar de m\xc3\xa9s aigua per a la seva f\xc3\xa0brica, inaugurada el 1887 i propera al mas. Poc despr\xc3\xa9s, per\xc3\xb2, edificaren una torre i una nova resid\xc3\xa8ncia a tocar del mas, l'actual Torre o villa Eul\xc3\xa0lia."